
ACADEMI CYMRU AR GYFER ARFER PROFFESIYNOL AC YMCHWIL CYMHWYSOL



Tasg 2

Arsylwi ar Ymarfer
Canllawiau: 

Rhaid i ddysgwr ddewis arsylwi ar ymarfer gwaith cymdeithasol uniongyrchol gyda phobl sydd angen gofal a chymorth a/neu’u gofalwyr. Ni all yr arsylwi ddod o roi tystiolaeth mewn llys, cyfrannu at gyfarfodydd grŵp strategol, cynadleddau achos neu dribiwnlysoedd neu unrhyw weithgaredd anuniongyrchol arall.    Rhaid gofyn am ganiatâd yr unigolyn/unigolion sydd angen gofal a chymorth a/neu’u gofalwyr cyn cynnal yr arsylwi. Rhaid i'r gwaith arsylwi gael ei wneud gan arsylwr sydd â chymwysterau gwaith cymdeithasol ac sydd ag o leiaf dair blynedd o brofiad (mae’r meini prawf wedi eu nodi yn y Llawlyfr Rhaglen). Rhaid i'r arsylwi fod am 30 munud o hyd o leiaf. Bydd yr arsylwr yn derbyn adborth gan yr unigolyn/unigolion sydd angen gofal a chymorth a/neu’u gofalwyr gan ddefnyddio'r profforma isod neu un a luniwyd gan y dysgwr ei hun ar ddiwedd yr ymweliad.  

Y dysgwr sy’n gyfrifol am ddarparu dull o gasglu adborth i’w ddefnyddio gan yr arsylwr. Gall hwn fod wedi’i lunio ganddyn nhw eu hunain, a/neu wedi’i addasu i weddu i anghenion yr unigolyn. Gellir defnyddio’r profforma a ddarperir lle bo’n briodol. Bydd y dull a ddefnyddir yn dibynnu ar oed, gallu ac anghenion iaith/cyfathrebu yr unigolion sydd angen gofal a chymorth a/neu’u gofalwyr. 

Bydd yr adran hon yn cynnwys enghreifftiau o’r modd y mae cyfathrebu effeithiol yn dylanwadu ar ymarfer o ran defnydd o iaith, anghenion iaith a sensitifrwydd at ddiwylliant. Rhaid i chi ddangos egwyddorion y “Cynnig Rhagweithiol” a chyfeirio at “Mwy na Geiriau” (Llywodraeth Cymru, 2012).

Rhaid i chi fodloni’r Canlyniadau Dysgu ar gyfer y dasg hon (gweler atodiad 5 y llawlyfr).  

Atebwch y cwestiynau isod.

Crynodeb Arsylwi 

Dylech gynnwys enw’r tyst arbenigol sy’n arsylwi yn adran manylion y dysgwr o’r portffolio.

Dyddiad yr arsylwi:  17.02.2025

I’w gwblhau gan y dysgwr. 









	Cwestiwn:
Cyd-destun
Nodwch yr amcanion gwaith cymdeithasol a rhowch ddisgrifiad byr o'r sefyllfa gan gynnwys y cyd-destunau daearyddol a deddfwriaethol ac unrhyw faterion perthnasol o ran diwylliant, ethnigrwydd ac iaith, gan gynnwys sut y cafwyd cydsyniad a sut rydych chi wedi ystyried effaith yr arsylwi ar yr unigolyn sydd angen gofal a chymorth a/neu’i ofalwyr.   

300 o eiriau (+/- 10%: dylech gynnwys nifer y geiriau ar ddiwedd pob adran).

Amcan yr ymarfer oedd trosglwyddo achos gofalwyr maeth (cyfeirir atynt fel 1 a 2) i weithiwr cymdeithasol oedd yn dychwelyd i’r gwaith. Y nod oedd parhau'r gefnogaeth a dderbynnir y gofalwyr maeth fel rhan o’r gwasanaeth.  Roedd y broses o drosglwyddo’r achos wedi’i gynllunio ymlaen llaw wrth i weithiwr cymdeithasol blaenorol ddychwelyd i’r gweithle.
  
Mae’r gofalwyr maeth yn byw mewn pentref bach Cymreig yng nghanolbarth Gwynedd. Mae 1 yn fenyw a chysylltiad ieithyddol cryf a’r Gymraeg fel iaith enedigol, ac mae ganddi agwedd gadarn at ddiwylliant Cymru. Mae 2 yn wryw o gefndir ieithyddol Saesneg sydd wedi dysgu Cymraeg ac yn uniaethu fel Cymro. Roedd ystyriaethau ieithyddol a diwylliannol yn ganolog, gan fod yr iaith Gymraeg yn arwyddocaol i’r gofalwyr maeth.
  
Er mwyn cynnal yr arsylwad, cefais ganiatâd drwy alwad ffôn. Eglurais bwrpas yr ymweliad oedd yn rhan o’r cynllun cychwynnol ar ddechrau ein perthynas gwaith. Rhoddais y cyfle i’r gofalwyr maeth wrthod neu gytuno i’r ymweliad gael ei arsylwi. Roedd hyn yn gweithredu egwyddor 1 o’r Cod Ymarfer Proffesiynol Gofal Cymdeithasol 2017 gan barchu hawl y gofalwyr maeth i ddewis a hyrwyddo eu llais a’u rheolaeth dros y broses. Cytunodd y gofalwyr maeth i’r ymweliad gael ei arsylwi gan weithiwr cymdeithasol profiadol, sef y person oedd yn cymryd yr achos. Roedd yr arsylwad yn drafodaeth agored gyda’r gofalwyr maeth, wrth sicrhau eu bod yn teimlo’n gyfforddus wrth adlewyrchu ar y flwyddyn ddiwethaf.
  
Wrth werthuso effaith yr arsylwad ar y gofalwyr maeth, credaf fod y berthynas oedd wedi ei sefydlu eisoes rhwng y gweithiwr cymdeithasol oedd yn arsylwi wedi lleihau’r pryder neu straen arferol. Mae ymchwil gan Ferguson (2011) yn dangos bod cynnal ymddiriedaeth yn lleihau effaith aflonyddwch yn sylweddol. Yn dilyn yr adborth, nid oedd sylwad am unrhyw ymdeimlad a hynny’n awgrymu profiad positif.   
  
Gan nad oedd y gofalwyr maeth yn dadgofrestru, roedd yr angen am oruchwyliaeth a chefnogaeth yn parhau. Cynhaliwyd y broses gydag ymwybyddiaeth o’u cyd-destun ieithyddol a diwylliannol, yn unol â’r gofynion deddfwriaethau a safonau proffesiynol. 



	Cwestiwn: 

Myfyriwch yn feirniadol ar eich dulliau a'ch sgiliau cyfathrebu yn ystod yr arsylwi,  gan gynnwys sut y gwnaethoch nodi os oedd gennych y sgiliau cyfathrebu angenrheidiol i weithio gyda'r unigolyn sydd angen gofal a chymorth a/neu’i ofalwyr.    

Rhaid i chi ddefnyddio dull sy'n canolbwyntio ar yr unigolyn i ddangos eich bod wedi integreiddio moeseg a gwerthoedd gwaith cymdeithasol a’r Cod Ymarfer Proffesiynol. Rhaid i hyn gynnwys ymarfer sy'n dangos sensitifrwydd at ddiwylliant ac iaith ac egwyddorion y “Cynnig Rhagweithiol” a chyfeirio at “Mwy na Geiriau” (Llywodraeth Cymru, 2012). 



1300 o eiriau (+/- 10%: dylech gynnwys nifer y geiriau ar ddiwedd pob adran).

Wrth gyflawni’r ymarfer, roeddwn yn ymwybodol o ofynion y dasg ac o bwysigrwydd defnyddio fy sgiliau cyfathrebu’n effeithiol, cynhwysol ac yn berson ganolog i feithrin ymgysylltiad o ystyr gyda’r gofalwyr maeth. Mae hyn yn amlygu egwyddor 7 o’r Cod Ymarfer Proffesiynol Gwaith Cymdeithasol 2017 drwy fod yn atebol dros ansawdd fy ngwaith ac ymrwymiad i ddatblygu fy sgiliau. Mae cyfathrebu yng nghalon gwaith cymdeithasol ac mae’n bwysig i weithwyr cymdeithasol ymarfer sgiliau cyfathrebu o ansawdd da. Mae hyn yn sicrhau bod penderfyniadau’n adlewyrchu dymuniadau a theimladau’r unigolyn, gan gymryd i ystyriaeth gwybodaeth perthnasol (Beesley et al, 2018).   
 
Wrth werthuso’n feirniadol addasrwydd ac effeithiolrwydd fy sgiliau cyfathrebu, rwyf wedi ystyried addasu fy sgiliau er mwyn ymateb i ddewis iaith y gofalwyr maeth gan sicrhau bod fy ymarfer yn galluogi iddynt gael cefnogaeth lawn yn y broses. Yn rhan o’r broses o benderfynu os oedd gennai’r sgiliau cyfathrebu angenrheidiol, adlewyrchais nifer o agweddau cyn, wrth ac yn dilyn yr ymarfer.    
 
Wrth baratoi ar gyfer yr ymweliad darllenais nodiadau a chofnodion goruchwyliaeth ar yr achos er mwyn ail-gyfarwyddo fy hun o’r prif ddigwyddiadau'r flwyddyn ddiwethaf gan greu crynodeb ar gyfer trosglwyddo’r achos. Roedd y Cynnig Rhagweithiol eisoes wedi’i roi ar waith cyn yr ymweliad dan sylw, ac felly roeddwn yn ymwybodol o ffafriaeth y gofalwyr maeth tuag at gyfathrebu’n Gymraeg. Drwy wneud hyn, roedd fy ymarfer yn cydymffurfio ag egwyddor 5 o’r Cod Ymarfer sef hyrwyddo cydraddoldeb ac amrywiaeth a pharchu dewis ieithyddol unigolyn. Mae’r Cynnig Rhagweithiol yn cydymffurfio hefo strategaeth mwy na geiriau Llywodraeth Cymru (2012) sy’n canolbwyntio ar hyrwyddo cydraddoldeb, hunaniaeth a hawliau ieithyddol unigolyn o fewn gwasanaethau iechyd a gofal yng Nghymru. Fodd bynnag, er gwaethaf darparu’r ymweliad drwy gyfrwng y Gymraeg a bod y Gymraeg yn iaith ddewisol 1 a 2, mae elfen o gymhlethdod ieithyddol i’r sefyllfa wrth mai Saesneg yw iaith gyntaf 2.  
 
Er i 2 ddangos hyder mawr yn defnyddio’r Gymraeg, drwy adlewyrchiad roedd 2 yn dueddol o droi i ddefnyddio Saesneg (ei iaith enedigol) pan o dan bwysau emosiynol megis cyflwyno cwyn ffurfiol. Yn ystod yr ymweliad trafodwyd cwyn oedd wedi ei gyflwyno i’r adran yn ymwneud ac oediad mewn pasbort, ddaeth i’r amlwg drwy’r sgwrs bod 2 yn teimlo’n fwy hyderus defnyddio’r iaith Saesneg i fynegi ei deimladau yn ysgrifenedig. Mae Saesneg felly’n gyfarwydd i 2 wrth iddo fynegi’n rhwydd ei deimladau ac emosiynau yn yr iaith gan leihau’r risg o gamddealltwriaeth. Mae’r gallu i ddychwelyd i’r iaith sy’n teimlo’n fwy cyffyrddus yn sicrhau cywirdeb mewn cyfathrebiad i unigolyn (Schnikel et al, 2019). Wrth adnabod yr elfen o gymhlethdod ieithyddol, dangosais sensitifrwydd diwylliannol ac ieithyddol drwy gydnabod a pharchu dewis ieithyddol 2 gan fynegi fy mod yn agored i gyfathrebu’n Saesneg os bod yr angen yn codi o fewn ein sgwrs. Yn unol ag egwyddorion moesegol gwaith cymdeithasol, y gobaith oedd grymuso 2 fel y gallai deimlo’n hyderus i ofyn am eglurhad neu gymorth drwy Saesneg. Mae grymuso’n galluogi mynegiant clir sy’n arwain at ymgysylltiad gweithredol (Healy, 2005) yn y gwasanaeth a dderbynir unigolion.
   
Yn naturiol, bu i mi addasu fy null cyfathrebu gan arbed gor-gymhlethu brawddegau er mwyn lleihau’r perygl i 2 gamddeall cyd-destun ein sgwrs. Mae Egan (2014) yn nodi bod ymarferwyr effeithiol yn ymwybodol o sut gall cyfathrebu cymhleth greu rhwystrau i unigolion dderbyn a chymryd rhan mewn ymarfer. Wrth fy mod wedi meithrin perthynas waith eisoes cyn yr ymarfer hwn gyda’r gofalwyr maeth, roeddwn yn ymwybodol mai ail iaith oedd Cymraeg i 2 ac felly bod dealltwriaeth o’r sgyrsiau’n hanfodol er mwyn sicrhau ei fod yn ymwybodol o’r disgwyliadau sydd arno fel gofalwyr maeth.

Roedd ystyried y gofynion ieithyddol yn adlewyrchiad o fy ymdrech i roi'r unigolyn a'u hanghenion wrth wraidd ymarfer - yn unol â ymarfer sy’n berson canolog. Mae rhoi’r person yn ganolog i ymarfer yn sicrhau bod anghenion, dymuniadau a nodau’r person yn glir mewn penderfyniadau. Yn ôl Trevithick (2012), mae’r dull yma o weithio’n annog i ymarfer canolbwyntio ar lais a dewis unigolion gan adnabod eu cryfderau a’u hadnoddau cefnogol. Wrth adeiladu perthynas waith gydag unigolion mae hyn yn hanfodol yn enwedig mewn cyd-destun lle mae grym a phŵer yn amlwg mewn gofal cymdeithasol.  
 
Drwy roi'r gofalwyr maeth yn ganolog yn fy ymarfer, gan gymryd i ystyried dewis, iaith a diwylliant gweithredais dull person canolog. O fewn yr ymarfer, roeddwn yn parchu hawliau a hunaniaeth y gofalwyr oedd yn cyfrannu at wella canlyniadau i'r gofalwyr maeth drwy atgyfnerthu ymdeimlad o bartneriaeth ac ymddiriedaeth o fewn ymarfer. Mae Deddf Gwasanaethau Cymdeithasol a Llesiant (Cymru) 2014 yn gosod dyletswydd gyfreithiol i hyrwyddo llesiant unigolion yn Adran 6 gan gynnwys barn a’u dymuniadau mewn cynllunio gofal a drwy asesiadau’n Adran 19. Roedd adlewyrchu ar y cyfnod dros 12 mis wrth drosglwyddo’r achos yn cyfrannu at wrando’n weithredol a dilysu profiadau’r gofalwyr maeth, gan alluogi cynllunio strategaethau priodol i ymdopi os ydynt yn wynebu profiadau tebyg yn y dyfodol. Mae’r adlewyrchiad hwn yn dangos fy ymrwymiad i weithio mewn partneriaeth â’r bobl rwy’n eu cefnogi. Mae’r Cod Ymarfer ar Ran 2 yn Neddf Gwasanaethau Cymdeithasol a Llesiant (2014) yn datgan bod angen i bob agwedd o ymarfer fod yn berson ganolog gan sicrhau bod gwasanaethau’n ymateb i beth sy’n bwysig i'r unigolyn.   
 
Roedd fy ngallu i wrando’n weithredol drwy ddilysu profiadau’r gofalwyr maeth yn creu gofod diogel ar gyfer deialog onest wrth iddynt drafod eu hanhapusrwydd o’r broses mabwysiadu. Roedd y sgil yma’n sicrhau fy mod fel gweithiwr cymdeithasol yn gallu cysylltu’n effeithiol ac empathig hefo’r gofalwyr maeth wrth iddynt rannu eu barn a’u profiadau o rwystredigaeth gyda’r broses o’u safbwynt hwy. Mae Trevithick (2012) yn pwysleisio bod gweithwyr cymdeithasol, drwy wrando’n weithredol yn gallu creu ymdeimlad eu bod yn cael eu clywed a’u parchu. Mae hyn yn adlewyrchu egwyddor 3 o’r Cod Ymarfer Proffesiynol Gwaith Cymdeithasol sy’n gofyn i weithwyr cymdeithasol gefnogi unigolion i fynegi eu barn a’u teimladau mewn ffordd ddiogel a pharchus. Roedd hyn yn arbennig o bwysig wrth weithio gyda 1 a 2, gan iddynt deimlo bod y broses mabwysiadu wedi dad-rymuso eu teimladau a barn am sefyllfaoedd oedd yn codi’n ystod y broses. Defnyddiais sgiliau gwrando gweithredol drwy gynnal iaith corff agored, defnyddio anogaeth fach (e.e. nodio neu sain o wrandawiad) a distawrwydd er mwyn rhoi amser i 1 a 2 mynegi eu hunain yn ystod y sgwrs. 
Drwy ganolbwyntio ar yr hyn oedd yn cael ei ddweud roeddwn yn gallu deall pryderon y gofalwyr maeth yn ddyfnach ac ymateb mewn ffordd oedd yn cydnabod bod y profiad wedi bod yn heriol yn ogystal ag emosiynol. Yn ystod yr ymweliad, i ddangos parch a diddordeb defnyddiais gyswllt llygaid wrth gyfathrebu gyda’r gofalwyr maeth. Mae cyswllt llygaid effeithiol yn hanfodol ar gyfer ein rhyngweithiad hefo pobl, gan fod ein llygaid yn anymwybodol yn gyfathrebiad sy’n ddefnyddiol er mwyn dangos mynegiant yn ddi-eiriol (Lishman et al, 2023).        
 
Mae’r ymarfer hwn wedi cadarnhau pa mor bwysig yw cyd-destun ieithyddol a diwylliannol mewn gwaith cymdeithasol, a bod angen i mi fel gweithiwr cymdeithasol fod yn hyblyg, sensitif ac ymwybodol wrth ddewis dull cyfathrebu. Mae cydnabod a pharchu amrywiaeth diwylliannol ac ieithyddol yn allweddol i adeiladu perthnasoedd ymddiriedus a chefnogi unigolion yn effeithiol. Byddaf yn parhau i adlewyrchu ar fy ymarfer a bod yn agored i dderbyn adborth gan gydweithwyr ac unigolion er mwyn gwella fy ymarfer wrth ymateb i anghenion unigolion.    

Roedd fy ymarfer yn seiliedig ar egwyddorion gwaith cymdeithasol craidd o barch, cydraddoldeb, ymddiriedaeth ac empathi gan ymgorffori sgiliau cyfathrebu. Mae’r adlewyrchiad wedi dangos sut rwy’n cymhwyso ystod o sgiliau cyfathrebu i gefnogi trosglwyddo achos gofalwyr maeth mewn modd person ganolog. Yn benodol, datgelodd cymhlethdod ieithyddol sydd wedi arwain i mi ddatblygu cydnabyddiaeth nad yw dwyieithrwydd yn dewis cadarnhaol hawdd mewn sefyllfaoedd ffurfiol. Byddaf yn parhau i ymarfer mewn modd sy’n canolbwyntio ar y person yn ganolog gan hybu hawliau, gwerthoedd a moeseg gwaith cymdeithasol gan integreiddio deddfwriaeth a pholisïau Gwaith Cymdeithasol. 

Adborth a sylwadau gan unigolyn sydd angen gofal a chymorth a/neu’i ofalwyr 

Gwybodaeth i’r arsylwr

Ni ddylid cwblhau’r adran hon o’r Arsylwi pan mae’r dysgwr yn bresennol. 

Nid oes angen adborth ysgrifenedig ffurfiol gan yr arsylwr ar ymarfer y dysgwr. Fodd bynnag dylid darparu adborth llafar i’r dysgwr cyn gynted â phosibl ar ôl yr arsylwi. Os nad y mentor yw’r arsylwr, yna dylid rhoi adborth yn ogystal i’r mentor. 

Gall yr arsylwr ddefnyddio rhai neu bob un o'r cwestiynau isod gan eu haralleirio ac ychwanegu esboniadau a phromptiau yn ôl yr angen.  Dylai'r arsylwr gofnodi ymatebion yr unigolyn sydd angen gofal a chymorth a/neu’i ofalwyr isod, neu gan ddefnyddio dull arall os oes angen/os yw ar gael.  
Cyn gofyn y cwestiynau rhaid i'r arsylwr esbonio i'r unigolyn y bydd ei sylwadau’n cael eu rhannu gyda'r dysgwr. Gallai fod yn ddefnyddiol esbonio y bydd yn cael ei ddefnyddio fel offeryn dysgu i'r dysgwr ddatblygu ei ymarfer ei hun. 

Os yw'r arsylwr ddim yn gallu cael adborth, dylid dweud yn fras pam.


 
Mae Marian a Steve yn ddiolchgar iawn i chdi am dy gefnogaeth dros y flwyddyn diwethaf.  Cawsom drosolwg fanwl o’r flwyddyn dwytha gen ti, gan drafod prif bryderon a phroblemau wynebwyd gan y cwpwl.  Mi godaist faterion anodd mewn ffordd sensitif ac addas.  Roeddat yn rhoi cyfle iddyn nhw wrando ac ymateb i’r sgwrs ac felly roedd yn llifo yn naturiol.   
  
Mi wyt ti’n amlwg yn ystyried dewis iaith drwy gydol dy ymarfer, er bod y dewis rhagweithiol o iaith wedi digwydd eisoes yn yr achos yma mae’n glir gyda’r cwpwl bod yr iaith Gymraeg yn holl bwysig iddynt a mi oedda ti’n cadw hynny mewn cof drwy gydol y sgwrs.  Soniais hefyd am ddewis Steve i ddefnyddio ei famiaith, Saesneg wrth ymateb i gwyn pan oedd o’n teimlo yn angerddol am rhywbeth ac adlewyrchu ar hynny yn effeithiol.   
  
Nododd Marian dy fod i weld yn nerfus ddoe a bod y sgwrs ddim wir yn adlewyrchu dy sgiliau di.  O rhan cyfathrebu roeddent yn teimlo dy fod yn un dda iawn am wrando, ac yn gallu cymrud cam yn ôl i adael i rhywun drafod a “off load” yn gyffyrddus.  O rhan nerfusrwydd neshi ddim sylwi yn benodol dy fod yn or-nerfus, mae’n deimlad rhyfadd cael rhywun yn arsylwi tydi felly faswni ddim yn poeni am hyn.  Mi ddaw hyn gyda amser a phrofiad i ddatblygu hyder yn dy ymarfer dy hun.  
  
O rhan adborth adeiladol, roedd Steve yn awyddus i mi adrodd yn ôl bod un sgil cyfathrebu y gallet ddatblygu arno eto gyda phrofiad a datblygu hyder; hynny oedd sut i ymdrin a chwestiynau agored pan nad oes ateb penodol ond yn hytrach angen cynnal trafodaeth am y mater a bod yn barod i adrodd yn ôl a thrafod gyda rheolwyr i geisio cyrraedd datrysiad.  Rhoddodd enghraifft o’r broblem gyda’r passport a wynebwyd a roedd o’n codi cwynion/pryderon ac yn teimlo ella gan nad oedda ti’n siŵr o’r atebion dy fod ddim yn ymateb ac yn hytrach yn cymryd cam yn ôl i wrando yn lle gwneud ymholiadau pellach i barhau y sgwrs.  Yn bersonol teimlaf fod hyn yn fwy o adlewyrchiad o Steve a’i angen o i drin a thrafod popeth mewn manylder.  Ychwanegodd Marian bod hi’n teimlo bod Steve yn dy wneud di yn nerfus a bod hi’n cael trafodaethau fwy naturiol efo chdi gan dy fod weld fwy cyffyrddus efo hi; Steve yn gytûn ac yn dweud bod o yn dueddol o gael yr effaith yma ar bobol.  

